રાજ્યની ગ્રાન્ટેડ સ્કૂલના કર્મચારીઓના ઉચ્ચતર પગારધોરણ માટેની કામગીરી લોકલ ફંડ કચેરીના બદલે ગાંધીનગર ખાતે પે વેરિફિકેશન યુનિટમાં ટ્રાન્સફર કરાતા કર્મચારીઓને ભારે હાલાકી ભોગવવી પડે છે. અગાઉ જિલ્લા સ્તરે એક માસમાં આ કામગીરી લોકલ ફંડ કચેરીમાં થઈ જતી હતી તેના બદલે હવે છથી આઠ માસ સુધી કામગીરી પૂર્ણ થતી નથી. જેના પગલે હાલમાં પે વેરિફિકેશન યુનિટમાં છ હજારથી પણ વધુ ફાઈલો પેન્ડિંગ પડી હોવાનું જાણવા મળે છે. આ મુદ્દે મુખ્યમંત્રી સુધી રજૂઆત કરવામાં આવી હોવાનું સૂત્રોએ જણાવ્યું હતું.